九龍城寨之圍城|林峯被打得最多 劉俊謙知女友摑古天樂︰戥佢驚
改編自余兒原著小說《九龍城寨》,司徒劍僑漫畫風格的動作電影《九龍城寨之圍城》,由鄭保瑞導演,葉偉信、莊澄監製,古天樂、洪金寶、任賢齊、林峯、劉俊謙、胡子彤、張文傑演出,將於5月1日公映,電影於今日(25/4)舉行首映禮。其中林峯、劉俊謙、胡子彤、張文傑因為在場中會出生入死,更自己起名做「Kowloon Four」。
記者問到「Kowloon Four」邊個最打得,幾位都立即指住林峯,反而林峯即是澄清︰「係被人打得最多嗰個,每一日都係對住動作導演,去到有日唔使打,反而會問係咪睇錯通告。唯一遺憾係在戲中冇機會同大哥大洪金寶有動作場面。」阿峯覺得四人在戲裡戲內都產生了默契︰「現場打到好累,有時一個眼神就係一份支持。」而胡子彤在戲中打到爆下巴要聯15針,佢都覺得小事,當下反而擔心影響拍攝進度。
剛剛由台灣返來的劉俊謙,趕得切歸隊出席首映。劉俊謙︰「之前都對大家唔住,Kowloon Four少咗一個變Kowloon Three,今日就補償番,請食飯就一定,(張文傑追問︰仲有呢?)每人咀番啖。」隨即隔空向三位兄弟獻吻。
問到女友蔡思韵(Ceci)在台上表示要摑古生,深感抱歉,劉俊謙就爆自己比佢更擔心︰「我聽聞佢摑古生後,古生退後咗兩步,嗰刻我戥佢驚,佢直頭將香港影壇一個老竇,大家嘅爸爸塊面摑腫咗,我代佢同大家講聲對唔住。」問到Ceci拍這一幕前,可能叫他代替古生試位練習下?「唔同!唔同!佢摑我唔會就力㗎。(張文傑︰點解你唔提古生小心啲?)我冇古生聯絡,如果唔係我會同佢講,其實Ceci好大力,」